徐玑
记述二十韵为赵沂公作
日月交辉际，乾坤欲整时。
谋谟无远近，顾盼有安危。
国倚宗臣重，人惟正统推。
将军兼问古，中尉不言私。
美德开初禩，清风起四维。
山河春蔼蔼，雨露夜垂垂。
川浩灶嚣穴，田丰鼠兔窥。
阴辞萋莫已，深网障无遗。
流谤看金策，纯诚表竹枝。
丹心元示改，只影去奚疑。
能胜归天道，云亡忽事宜。
蜀关几犬豕，淮岸迩旌旗。
将相通新好，朝廷说旧规。
渠奸甘授首，盛代巩丕基。
褒叙还宗祏，光昭在鼎彝。
凄凉馀谥法，慷慨付诸儿。
汨水芬芳地，三闾绝好词。
子兰真已矣，靳尚亦奚为。
乐事云悲事，新知匪故知。
续骚何日了，千古泪如丝。